ཟབ་ཏིག་དགོངས་པ་འདུས་པ་ལསཿ ཡི་དམ་ཐུགས་རྗེ་ཆེན་པོའི་རྩ་བའི་སྒྲུབ་པ་པད་དཀར་ཕྲེང་བ་བཞུགས་སོ༔ ན་མོ་ཨཱརྱ་ལོ་ཀི་ཤྭ་ར་ཡ༔ འཕགས་མཆོག་ཐུགས་རྗེ་ཆེན་པོའི་མངའ་བདག་ཉིད༔ སྒྲུབ་པར་འདོད་
པའི་གང་ཟག་གིས༔ བཀྲ་ཤིས་་ཕུན་ཚོགས་དུས་བཟང་ལ༔ འཚེ་བྲལ་མདོག་དཀར་ཡིད་འོང་གནས༔ དཀྱིལ་འཁོར་སྒྲུབ་བརྟེན་མཆོད་རྫས་བཤམས༔ གཞུང་བཞིན་ལེགས་པར་གྲུབ་བྱས་ནས༔ དང་པོ་སྐྱབས་
སུ་འགྲོ་བ་ནི༔  ན་མོ༔ཕྱོགས་དུས་དཀོན་མཆོག་རྒྱ་མཚོའི་དངོས༔ འཕགས་མཆོག་ཐུགས་རྗེའི་གཏེར་ཆེན་ལ༔བདག་སོགས་ཡིད་ཅན་སེམས་ཅན་རྣམས༔གཉིས་མེད་གུས་པས་སྐྱབས་སུ་མཆི༔ ལན་གསུམ༔ སེམས་སྐྱེད་ནི༔ ཧོ༔ མཁའ་ཁྱབ་མ་གྱུར་ཉམ་ཐག་འགྲོ༔ འཕགས་མཆོག་གོ་འཕང་ལ་འགོད་ཕྱིར༔ཡི་དམ་དཀྱིལ་འཁོར་ཉེ་བར་བསྒྲུབ༔བྱང་ཆུབ་མཆོག་ཏུ་སེམས་བསྐྱེད་དོ༔ ལན་གསུམ༔ བགེགས་བསྐྲད་ནི༔ ཧྲཱིིཿཧཱུྃ༔ ང་ནི་དབང་ཆེན་རྟ་མཆོག་དཔལ༔སྣོད་བཅུད་དཀྱིལ་འཁོར་རོལ་བ་ལས༔ ལོགས་འདྲེན་བར་ཆད་རྩོམ་པའི་བགེགས༔ཀ་དག་དབྱིངས་སུ་ཕྱིར་དེངས་ཤིག༔ ཧཱུྃ་བཞི་དྲག་པོའི་སྔགསས་ཀྱི་གཟིར༔ མཚམས་བཅད་
ནི༔ ཧྲཱིཿ དབང་གི་ཆོ་འཕྲུལ་ཆེན་པོའི་རྩལ༔ སྣང་སྲིད་དག་པ་རབ་འབྱམས་ཞིང༔ ཕྱོགས་བཅུ་གཞོམ་བྲལ་རྡོ་རྗེའི་གུར༔ རིམ་དྲུག་སྲུང་བའི་འཁོར་ལོར་བསྒོམས༔ ཨོཾ་བཛྲ་རཀྵ་ཧཱུྃ་ཨཱ༔ བྱིན་དབབ་པ་ནི༔ ཧྲཱིཿསྐུ་གསུམ་ཞིང་དང་པོ་ཊ་ལ༔སངས་རྒྱས་ཞིང་ཁམས་དཔག་མེད་ནས༔ སྲས་བཅས་བདེ་གཤེགས་ ཐུགས་རྗེའི་སྐུར༔བཞེངས་ནས་དབང་དང་བྱིན་ཆེན་ཕོབ༔ཨོཾ་ཨཱརྱ་ལོ་ཀི་ཤྭ་ར་བཛྲ་ཛྙཱ་ན་ཨཱ་ཝེ་ཤ་ཡ་ཨ་ཨཱ༔ མཆོད་རྫས་བྱིན་རླབས་ནི༔ ཨོཾ་ཨཱཿཧཱུྃ༔ རིན་ཆེན་ ལ་སོགས་སྣོད་ཡངས་པར༔ རྡོ་རྗེའི་མཆོད་རྫས་ཟག་མེད་གཏེར༔ འདོད་ཡོན་མཁའ་དང་མཉམ་པར་སྤྲོ༔ དཀྱིལ་འཁོར་མཉེས་པའི་རྫས་སུ་གྱུར༔ཨོཾ་མ་ཧཱ་ཛྙཱ་ན་སརྦ་པཱུ་ཛ་ཧོ༔ ཏིང་འཛིན་ལྷ་བསྐྱེད་ནི༔ ཨཱ༔ ངོ་བོ་སྟོང་ལ་རང་བཞིན་གསལ༔ ཐུགས་རྗེ་པད་དཀར་ཧྲཱིཿམཚན་པས༔འོད་ཟེར་སྤྲོ་བསྡུས་དོན་བྱས་ ནས༔ ཁམས་ལྔ་རྡོ་རྗེ་ཡུམ་གྱི་མཁའ༔ ལྷུན་གྲུབ་རི་བོ་ཏ་ལའི་གནས༔ མ་བསྐྱེད་ཡོངས་གྲུབ་དོན་གྱི་དལ༔ བརྡ་དོན་རྟགས་རྫོགས་ཕོ་བྲང་དབུས༔ པད་དཀར་ཟླ་བ་ཆ་གང་སྟེང༔ གཉུག་མའི་ཡེ་ཤེས་ལྷ་ཡི་སྐུ༔ ཡི་དམ་འཕགས་ མཆོག་སྤྱན་རས་གཟིགས༔ དཀར་གསལ་སྟོན་ཟླའི་མདོག་ལྟར་འཚེར༔ ཞལ་གཅིག་ཕྱག་བཞི་ཞི་འཛུམ་ཉམས༔ རྩ་ཕྱག་ཐུགས་ཀར་ཐལ་མོ་སྦྱར༔ ལྷག་མས་པད་དཀར་ཤེལ་ཕྲེང་འདྲེན༔ ཞབས་གཉིས་རྡོ་རྗེའི་སྐྱིལ་ཀྲུང་བཞུགས༔ ཞི་ཚུལ་ལོངས་སྐུའི་ཆས་ཀྱིས་བརྒྱན༔ རིགས་བདག་སྣང་བ་མཐའ་ཡས་བཞུགས༔ གཡས་གཡོན་སྒྲོལ་མ་དཀར་ལྗང་དང༔ ཕྱི་རིམ་འགྲོ་ འདུལ་འཕགས་མཆོག་དྲུག༔ སྒོ་སྲུང་དབང་ཆེན་སྡེ་བཞི་སོགས༔ ཐམས་ཅད་སྣང་སྟོང་ཆུ་ཟླ་ལྟར༔ གསལ་ལ་མ་འདྲེས་ཆེན་པོར་བསྒོམས༔ སྤྱན་འདྲེན་ནི༔ ཧྲཱི༔ སངས་རྒྱས་ཞིང་ཁམས་རབ་འབྱམས་དང༔ ཁྱད་པར་རི་བོ་གྲུ་འཛིན་ ནས༔ ཐུགས་རྗེའི་གཏེར་ཆེན་སྤྱན་རས་གཟིགས༔ སྲས་བཅས་རྒྱལ་བ་རྒྱ་མཚོའི་ཚོགས༔ གནས་འདིར་དད་པས་སྤྱན་འདྲེན་ན༔ ཐུགས་དམ་དབང་གིས་གཤེགས་སུ་གསོལ༔ ཨོཾ་བཛྲ་ས་མ་ཡ་ཛ༔ བཞུགས་གསོལ་ནི༔ ཧོ༔ གདོད་མའི་གཞི་ལ་རོ་གཅིག་ཀྱང༔ བསྐྱེད་དང་སྤྱན་དྲངས་ཐབས་ཤེས་ལྷ༔ དབྱེར་ མེད་བདེ་བ་ཆེན་པོའི་ངང༔ མི་གཡོ་རབ་ཏུ་བརྟན་པར་བཞུགས༔ བཛྲ་ས་མ་ཡ་ཏིཥྛ་སྟྭཾ༔ ཕྱག་འཚལ་ནི༔ ཧྲཱི༔ ཀ་དག་རང་བྱུང་ཆོས་ཀྱི་སྐུ༔ མ་འགགས་ལྷུན་གྲུབ་་ལོངས་སྤྱོད་རྫོགས༔ཡོངས་ཁྱབ་སྤྲུལ་སྐུའི་དཀྱིལ་འཁོར་ལ༔ རྟེན་ འབྲེལ་བརྡ་ཡིས་ཕྱག་འཚལ་ལོ༔ སརྦ་ཨ་ཏི་པཱུ་ཧོ༔ པྲ་ཏི་ཙྪ་ཧོ༔ མཆོད་པ་ནི༔ ཧྲཱི༔ རྣམ་ལྔ་འདོད་ཡོན་རིག་མ་དང༔ བཀྲ་ཤིས་རྫས་རྟགས་རྒྱལ་སྲིད་བདུན༔ སྨན་དང་རཀྟ་གཏོར་མ་སོགས༔ མཆོད་པའི་བྱེ་བྲག་མ་ལུས་པ༔ དཀྱིལ་འཁོར་ཆེན་པོར་གུས་པས་འབུལ༔ བཞེས་ནས་དབང་བྱིན་དངོས་གྲུབ་སྩོལ༔ཨོཾ་བཛྲ་པུཥྤེ་དྷུ་པེ་ཨ་ལོ་ཀེ་གྷནྡྷེ་ནེ་ཝི་ཏྱ་ཤབྟ་རཱུ་པ་ཤབྟ་གྷནྡྷེ་ར་ས་སྤར་ཤེ་མ་ཧཱ་སུ་ཁ་མུ་དྲཱ་ཛྙཱ་ན་ཨཥྚ་མངྒ་ལཾ་རཏྣ་པཱུ་ཛ་ཧོ༔ ཨོཾ་སརྦ་པཉྩ་ཨ་མྲྀ་ཏ་མ་ཧ་རཀྟ་བ་ལིང་ཏ་ལ་ཁ་རཾ་ཁཱ་ཧི༔ བསྟོད་པ་ནི༔ ཧྲཱི༔ རྒྱལ་ཀུན་ཐུགས་བརྩེའི་བདག་ཉིད་ཆེ༔ སྣང་མཐའི་སྒྱུ་འཕྲུལ་འགྲོ་བའི་མགོན༔ མཚན་དཔེ་ལོངས་སྐུའི་རྒྱན་གྱིས་མཛེས༔ སྤྱན་རས་གཟིགས་དབང་སྐུ་ལ་བསྟོད༔ ཚངས་དབྱངས་ཡན་ལག་དྲུག་ཅུའི་གདངས༔ དམ་ཆོས་སྙིང་པོ་ཡི་གེ་དྲུག༔ ཡིད་ཅན་སྨིན་གྲོལ་མཆོག་ལ་འགོད༔ སྤྱན་རས་གཟིགས་དབང་གསུང་ལ་བསྟོད༔ སྒྲིབ་བྲལ་ཡེ་ཤེས་ཟག་མེད་དབྱིངས༔ ཐུགས་བརྩེས་འགྲོ་ལ་རྟག་པར་དགོངས༔ སྤྲུལ་ བ་སྤྲོ་བསྡུ་མཁའ་དང་མཉམ༔ སྤྱན་རས་གཟིགས་དབང་ཐུགས་ལ་བསྟོད༔ ཡུམ་མཆོག་སྒྲོལ་མ་དཀར་ལྗང་དང༔ འགྲོ་འདུལ་སྐུ་དྲུག་སྒོ་སྲུང་བཞི༔ གཞན་ཡང་རྩ་གསུམ་དམ་ཅན་སོགས༔ དཀྱིལ་འཁོར་ཡོངས་རྫོགས་ལྷ་ལ་བསྟོད༔ བཟླས་པ་ནི༔ ཧྲཱི༔ བདག་ཉིད་ཐུགས་ཀར་ཡེ་ཤེས་ལྔའི༔ འོད་གདངས་ ཐིག་ལེ་ཟླུམ་པོའི་ཀློང༔ པད་དཀར་འདབ་དྲུག་ལྟེ་བར་ཧྲཱི༔ འདབ་མར་རྡོ་རྗེའི་འབྲུ་དྲུག་པ༔ གཡས་སུ་འཁོར་བའི་སྒྲ་འོད་ཀྱིས༔ བདེ་གཤེགས་གསང་ གསུམ་བྱིན་རླབས་བསྡུས༔ འགྲོ་བའི་སྒོ་གསུམ་སྒྲིབ་པ་བཅོམ༔ བརྟན་གཡོ་ཐུགས་རྗེའི་དཀྱིལ་འཁོར་དུ༔ དག་ནས་ཡིག་དྲུག་འབྲུག་ལྟར་སྒྲོགས༔ ཐུགས་རྗེས་ལྷ་ཚོགས་ཐུགས་རྒྱུད་བསྐུལ༔དབང་བྱིན་དངོས་གྲུབ་བསྡུས་ནས་བསྟིམས༔ དོན་གཉིས་འབད་མེད་ལྷུན་གྲུབ་ཅིང༔ ཁམས་གསུམ་འཁོར་བ་དོང་སྤྲུག་བསམ༔ ཨོཾ་མ་ཎི་པདྨེ་ཧཱུྃ༔ ཡི་དམ་ལྷ་ཡི་གསང་བ་གསུམ༔ རྡོ་རྗེའི་གྲོང་དུ་
རྩེ་གཅིག་པར༔ འཇུག་སྟེ་གསང་སྔགས་འབྲུ་དྲུག་པ༔ བྱེ་བ་དུང་ཕྱུར་གྲངས་ཐེམས་བགྲངས༔ དངོས་སུ་འཕགས་པའི་ཞལ་མཇལ་ཞིང༔ ལུང་བསྟན་དབུགས་དབྱུང་དངོས་གྲུབ་སྟེར༔ ཉམས་ལ་འགྲོ་དྲུག་ལས་སྣང་གཟིགས༔ མངོན་ཤེས་ལ་སོགས་ཡོན་ཏན་འཆར༔ རྨི་ལམ་པད་དཀར་ཚལ་དུ་ཕྱིན༔ གྲུར་ཞུགས་མཚོ་བརྒལ་ཤེལ་རིར་འཛེགས༔ བདུད་རྩི་འཐུང་དང་ཆབ་ཀྱིས་དག༔ དེ་སོགས་གྲུབ་རྟགས་རྒྱ་ཆེར་འབྱུང༔
ཁྱད་པར་བྱང་སེམས་བཅོས་མིན་སྐྱེ༔ འཁོར་བ་སྒྱུ་མའི་ཡུལ་ལྟར་ཤེས༔ བརྗོད་མེད་གཉུག་མའི་རང་ཞལ་མཐོང༔ ལྷ་དང་བླ་མ་དབྱེར་མེད་རྟོགས༔ ཡོན་ཏན་རྒྱ་ཆེར་ཤུགས་ལས་འབྱུང༔ དངོས་གྲུབ་རྣམ་གཉིས་ཐོབ་པར་ངེས༔ ཐེ་ཚོམ་མེད་དོ་ས་མ་ཡ༔ གཏེར་སྲུང་མགོན་དཀར་གཉེར་བྱང་བཅོལ༔ ལས་འཕྲོ་
ཅན་དང་འཕྲད་པར་ཤོག༔ ས་མ་ཡ༔ རྒྱ་རྒྱ་རྒྱ༔ གཏེར་རྒྱ༔ སྦས་རྒྱ༔ ཟབ་རྒྱ༔ གསང་རྒྱ༔ གུ་ཧྱ༔ བརྡ་ཐིམ༔ ཞེས་གནས་མཆོག་རྡོ་སྙིང་ཤར་རྩེ་རིན་ཆེན་བྲག་དཀར་ནས་སྤྱན་དྲངས་ནས་མི་ལོ་བཅུ་གཅིག་གི་བར་གསང་རྒྱ་དམ་པོར་བྱས་མཐར་དུས་བབས་བླ་མ་འཇིགས་མེད་ཐུབ་བསྟན་རྣམ་རྒྱལ་གྱིས་བསྐུལ་ངོར།
པདྨ་སྙན་གྲགས་ཀྱིས་དག་པར་ཕབ་ཏེ་བྲིས་པའོ།། དགེའོ།། མངྒ་ལཾ།